Hans Engell

Hans Engell (født 1948) er en dansk politisk kommentator, tidligere redaktør og partileder for Det Konservative Folkeparti.

 Biografi 
Han gikk Sorø Akademi, der han også var aktiv i Konservativ Ungdom, og deretter i lære som journalist. Han var politisk journalist i Berlingske Tidende da han i 1978 ble hentet inn som leder for Det Konservative Folkepartis informasjons- og pressetjeneste og redaktør for partiets medlemsblad. 

Fra 1982 til 1987 var Engell forsvarsminister i Poul Schlüters «firkløverregjering». Fra valget i 1984 var han også medlem av Folketinget. Han måtte som forsvarsminister håndtere den danske «fotnotepolitikken» i viktige NATO-beslutninger. Engell var formann i den konservative folketingsgruppen fra 1987 til 1989 og justisminister i Schlüters regjeringer fra 1989 til 1993. «Tamilsaken» var da under oppseiling, men forholdene lå forut for Engells tid som justisminister.

I 1993 gikk Schlüter av som statsminister og partileder som følge av «tamilsaken», og etter et kort mellomspill med Henning Dyremose som politisk leder (partileder) og Engell som gruppeformann, samlet Engell begge vervene på sin hånd. I 1995 ble han også formann i partiets hovedstyre. Engell ble regnet til partiets høyrefløy og ønsket samtidig å markere avstand til Venstre. Han sørget for å inngå flere forlik med Poul Nyrup Rasmussens sosialdemokratiske regjeringer, mens Venstre ble holdt utenfor. I 1997 hadde Engell et trafikkuhell forårsaket av fyllekjøring og trakk seg som partileder, noe som ble begynnelsen på flere års maktkamper i partiet.

I 2000 ble han fritatt fra plassen i Folketinget for å tiltre stillingen som sjefredaktør i Ekstra Bladet. Han fratrådte som redaktør i 2007 og har senere vært politisk kommentator, foredragsholder og forfatter.

Han var formann i Foreningen Norden i Danmark fra 1999 til 2000.

 Utmerkelser 
Han ble tildelt kommandørkorset av Dannebrogordenen i 1984 og storkorset av den portugisiske Fortjenstordenen. Han har mottatt Hjemmeværnets fortjensttegn.

 Referanser 

 Eksterne lenker 


Kategori:Danske justisministre
Kategori:Danske forsvarsministre
Kategori:Det Konservative Folkeparti-ministre
Kategori:Folketingsmedlemmer fra Det Konservative Folkeparti
Kategori:Danske partiledere
Kategori:Danske redaktører
Kategori:Kommandører av Dannebrogordenen
Kategori:Personer fra København